《和圣俞十二韵》
宋代·刘敞

处世诚碌碌，白发生满头。所以不自惭，数从长不游。

醉翁名世不，事业晞孔周。独立千岁外，邈然已难俦。

韩范青云姿，奋飞起西州。徘徊霄汉间，下视轻蜩鸠。

诗老最前辈，名声三十秋。篇章被海表，岂独鲁与邹。

今我亲见之，执鞭乃所求。何况登其堂，举觞预献酬。

清谈破群疑，嘲笑宽百忧。以此捐岁月，吾生同悠悠。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。